Tirza n lmut i tikkelt tamenzut ɣur-neɣ mi temmut setti, lmut timiren mazal-it d amaynut, ur twilfeɣ ara ḥaca mi it-ttwaliɣ deg webrid, tuɣ ẓriɣ belli adekkar yewwi-d ad yili, ulac tarewla, ma yella d aḥulfu-iw yella yettwalit yebɛed, akken i tebɛed tegnawt ɣef lqaɛa, imi tartaḥ tnefsit-iw, yekkes-iyi wejdab-nni, timiren i ẓriɣ belli mebla ma nfaq, yekcem-d ɣer texxamt-nni tamecṭuḥt iɣ-d-yeḥkan tiḥkayin yelhan, iwala-iyi-d d ameẓẓyan nekk waleɣt d ameqqran, aruḥ-iw yeddawar deg texxamin merra, yal yiwen yemmekta-t-id yemmeslay-d fell-as, ɛyiɣ, ḍḍaqeɣ seg trewla dɣa ɛeddaɣ ɣer texxamt-iw ẓẓleɣ akken ad iyi-d-ters fell-i cwiṭ tsusmi d ustaɛfu waḥdi, dɣa telli-d tewwurt tekcem-d tuzyint s tezrurt d taɣezfant, d tabarkant tenna-id ɣer umeẓẓuɣ s leḥnana, ur ttɣama ara waḥdek.